Joi, 21 martie 2024 orele 18,30 la cinematograful Pacea din centrul orașului Gherla publicul este invitat la vizionarea peliculei "WARBOY", un film românesc semnat de regizorul Marian Crișan și în care joacă și gherleanul Tibor Szekely, actor al Teatrului de Nord Satu Mare, aflat în premieră în distribuția unui film de lung metraj. Alături de el în noul film românesc mai revedem pe actorii Teatrului Național Cluj Ovidiu Crișan și Dan Chiorean, dar și pe actorul Teatrului Maghiar de Stat Cluj, Viola Gábor. La proiecția de la Gherla vor fi prezenți și realizatorii filmului, în frunte cu regizorul Marian Crișan, care la premiera peliculei de la București a declarat: " WARBOY" poate fi citit și ca o fantezie, ca un fel de basm modern despre război". Este vorba de un mix de genuri: film aventură, film de război, film pentru copii și western. Producția cinematografică spune povestea plină de emoție a unui adolescent care, în toamna anului 1944, încercând să salveze cei doi cai ai familiei, pornește într-o călătorie plină de peripeții, traversând peisajul sălbatic al Munților Apuseni. Potrivit pentru toate vârstele, filmul vorbește despre adolescență , despre maturizare și despre istoria României. O peliculă ce merită fi văzută, cu peisaje deosebit de frumoase și cu evoluția superbă al eroului principal, elevul băcăuan de 17 ani, Daniel Bâliș, multiplu campion național și balcanic la călărie, care îmbină în mod armonios arta cu sportul. Este un film artistic ce merită văzut, peisajele splendide din Munții Apuseni dominând acțiunea producției cinematografice.
După premiera de la București filmul a fost proiectat în mai multe localități din țară, unde au fost prezenți realizatorii, așa cum se va întâmpla joi seara și la Gherla.
Szekely Csaba